Karina Adsbøl (DD), 2023-12-05:
Tak for det, formand.
Så kan jeg også sige, at jeg er vikar i dag, da vores ældreordfører, fru Marlene Harpsøe, er forhindret.
Men først og fremmest tak til forslagsstillerne for at fremsætte det her beslutningsforslag.
Når man er aldrende og kroppen får skavanker, er det naturligt, at man kan komme i en situation, hvor man har brug for så meget hjælp til at klare dagligdagen, at en plejehjemsplads kan give mening.
Nærhed, kvalitet og værdighed er det vigtigste, uanset om plejehjemmet er kommunalt, privat eller et friplejehjem.
Det er ikke alle, der kan komme på plejehjem, for der mangler nemlig pladser.
Samtidig er kriterierne for at komme på plejehjem med årene blevet skærpet rigtig meget ude i kommunerne.
Antallet af ældre over 75 år, der bor i pleje- eller ældrebolig, er da også faldet fra 58.000 i 2010 til 51.800 i 2022.
Det er gået fra 58.000 til 51.800 på 12 år, og det er, til trods for at danskerne lever længere, og det er, til trods for at flere bliver endda meget gamle, og derfor taler demografien sit tydelige sprog.
Derfor er det også helt mærkværdigt, at der ikke etableres flere plejehjemspladser.
Men det er altså ikke ualmindeligt at høre historier om mennesker, som ikke kan få en plejehjemsplads, selv om de har behov for det, og det er ikke sådan, vi skal behandle landets ældste borgere.
I Danmarksdemokraterne kæmper vi for en tryg og værdig ældrepleje, og det kræver også i høj grad, at der er mulighed for at få en plejehjemsbolig, når man har behov for det.
Derfor er det netop også vigtigt, at der bygges flere plejehjem, og her er friplejehjem en mulighed.
Det øger netop også ældres valgmuligheder mellem f.eks. et kommunalt plejehjem og et friplejehjem.
Til slut vil jeg på Danmarksdemokraternes vegne sige, at vi i forbindelse med udvalgsbehandlingen vil stille nogle spørgsmål for at få klarlagt, om der skulle være nogen økonomiske konsekvenser i forhold til forslaget.
Vi ønsker bl.a. at få belyst, hvilke økonomiske konsekvenser et opgør med den mellemkommunale refusion for sundhedsydelser har, hvilket er en del af indeværende beslutningsforslag.
Men hovedbudskabet her fra talerstolen er klart: Danmarksdemokraterne er meget positive over for det her forslag; vi skal sikre en værdig ældrepleje.
Jeg skulle også sende de varmeste hilsner fra Konservative i forhold til deres støtte til det her beslutningsforslag.
Så håber jeg, at regeringen snart kommer med noget.
Jeg er fuldstændig enig med fru Pia Kjærsgaard om det med at være utålmodig.
Ja, det er da klart, at vi er det, for vi har hørt så meget snak, og vi har haft så lidt handling på det her område.
Under den tidligere regering arbejdede man på den her ældrelov.
Det er 2 år siden – da var jeg på det tidspunkt ældreordfører – at jeg selv deltog ude på Marienborg med forskellige partnerskaber, som der er nedsat på det her område, men nu kan man jo høre, at den socialdemokratiske ordfører lige pludselig er imod partnerskaber.
Men sådan er der så meget.
Nu er der egentlig også sagt så meget om, at man støtter intentionen, og det ene og det andet, men at det her kun handlede om friplejehjem.
Men der kunne man jo bare sige, at der ikke er noget til hinder for, at man også tog seniorboliger, altså bofællesskaber og andre ting, med i det her og arbejdede videre med det.
Tak for ordet.